Na temelju članka 59. Zakona o znanstvenoj djelatnosti i visokom obrazovanju ("Narodne novine" br. 123/03, 105/04, 174/04, 46/07, 45/09, 63/11, 94/13, 139/13, 101/14, 65/15 i 131/17) i članka 54. Statuta Sveučilišta u Zadru (pročišćeni tekst veljača 2018.) u svezi s člankom 12. stavak 3. *Pravilnika Rektorskog zbora o studiranju studenata sportaša na visokim učilištima Republike Hrvatske* (studeni 2016.), Senat Sveučilišta u Zadru na svojoj 1.redovitoj sjednici u ak. godini 2018./2019. održanoj 6. studenog 2018. donosi

**PRAVILNIK O STUDIRANJU STUDENATA SPORTAŠA**

**NA SVEUČILIŠTU U ZADRU**

**Opće odredbe**

**Članak 1.**

(1) Pravilnikom o studiranju studenata sportaša na Sveučilištu u Zadru (u daljnjem tekstu: Pravilnik) uređuju se pravila i uvjeti studiranja studenata sportaša na Sveučilištu u Zadru.

(2) Pod pojmom student sportaš podrazumijevaju se: kategorizirani sportaši, kategorizirani sportaši s invaliditetom, kategorizirani gluhi sportaši, studenti sportaši članovi nacionalne sveučilišne ekipe, studenti sportaši članovi sveučilišnog sportskog kluba koji se natječe u nacionalnoj ligi, uključujući studente sportaše s invaliditetom i gluhe sportaše, članove hrvatske reprezentacije u određenom sportu.

(3) Pojmovi koji se koriste u ovom Pravilniku, a imaju rodno značenje, bez obzira na to koriste li se u ženskom ili muškom rodu, odnose se na oba spola.

(4) Na prava i obveze studiranja studenata kategoriziranih sportaša i studenata sportaša koja nisu uređena ovim Pravilnikom, primjenjuju se odredbe zakona i općih akata Sveučilišta.

**Status studenata kategoriziranih sportaša i studenata sportaša**

**Članak 2.**

(1) Stjecati i ostvarivati prava u skladu s ovim Pravilnikom može:

1. Student sportaš kojega je Hrvatski olimpijski odbor razvrstao u I., II., i III kategoriju (vrhunski sportaš), IV. kategoriju (vrsni sportaš) i V. –VI kategoriju (daroviti sportaš)
2. Student sportaš s invaliditetom razvrstan u kategorije na temelju kategorizacije Hrvatskog paraolimpijskog odbora (I. – IV. kategorija)
3. Student gluhi sportaš razvrstan u kategorije na temelju kategorizacije Hrvatskog sportskog saveza (I. – VI. kategorija)
4. Student sportaš koji nema kategorizaciju, a član je nacionalne reprezentacije određenog priznatog sporta u Republici Hrvatskoj, a za kojeg je pripadajući nacionalni sportski savez izdao potvrdu.
5. Student sportaš član nacionalne sveučilišne ekipe za kojeg je Hrvatski akademski sportski savez izdao potvrdu
6. Student sportaš član sportskog studentskog kluba Sveučilišta u Zadru koji se natječe u nacionalnoj ligi
7. Student sportaš član sportskog studentskog kluba Sveučilišta u Zadru koji se natječe u studentskim nacionalnim natjecanjima.

(2) Student sportaš koji ima status kategoriziranog sportaša u smislu točke 1. 2. i 3. stavka 1, ovog članka, dokazuje status rješenjem o kategorizaciji prema kojem se određuje trajanje prava za studenta sportaša propisanih ovim Pravilnikom.

(3) Student sportaš koji je član nacionalne sportske reprezentacije, a za kojega je nacionalni sportski savez određenog priznatog sporta u Republici Hrvatskoj i član Hrvatskog olimpijskog odbora izdao potvrdu o tom statusu, a u kojoj se navodi i suglasnost za sudjelovanje na studentskim sportskim natjecanjima, ukoliko je sport kojim se student sportaš bavi na sportskom progamu Hrvatskog akademskog sportskog saveza.

(4) Student sportaš koji je član nacionalne sveučilišne reprezentacije u smislu točke 5. stavka 1. ovog članka, dokazuje status na temelju potvrde Hrvatskog akademskog sportskog saveza.

(5) Student sportaš koji je član sveučilišnog sportskog kluba u smislu točke 6. i 7. stavka 1. ovog članka, dokazuje status na temelju potvrde Sportskog akademskog saveza Sveučilišta u Zadru.

**Utvrđivanje statusa studenta kategoriziranog sportaša i studenta sportaša**

**Članak 3.**

(1) Status studenta sportaša utvrđuje se na početku akademske godine za tu akademsku godinu na temelju rješenja o razvrstavanju sportaša u određenu kategoriju.

(2) Utvrđeni status studenta sportaša vremenski se odnosi na tekuću akademsku godinu, odnoso za razdoblje od 01. listopada do 30. rujna sljedeće godine.

**Upis na studij**

**Članak 4.**

Studenti sportaši upis na Sveučilište obavljaju na temelju javnog natječaja kojeg raspisuje Sveučilište.

**Članak 5.**

(1) Pravo prijave na natječaj za upis na preddiplomski i diplomski studij studij ima student sportaš koji ima završenu srednju školu u trajanju od četiri godine i ostale uvjete koji su u skladu s važećim aktima Sveučilišta.

(2) Studentu sportašu koji ispuni sve uvjete upisa studija kao i ostali pristupnici i prijeđe bodovni prag omogućiti će se izravan upis na redoviti studija izvan broja mjesta za upis (upisne kvote).

**Posebni uvjeti i podrška studentu kategoriziranom sportašu i studentu sportašu**

**Članak 6.**

(1) Student sportaš ima pravo studirati jednu studijsku godinu tijekom dvije akademske godine.

(2) Pravo iz prethodnog stavka student sportaš može ostvariti samo iz opravdanih razloga i samo jedan put tijekom čitavog studija.

**Nazočnost studenta sportaša na nastavi**

**Članak 7.**

(1) Student sportaš dužan je pravodobno izvijestiti predmetnog nastavnika (pročelnika Odjela) o izostanku s nastave uz predočenje dokaza o opravdanosti izostanka.

(2) Radi priznavanja prava na dobivanje potpisa o urednom pohađanju nastave, Stručno vijeće Odjela koji izvodi studij koji je student sportaš upisao, posebnom i pisanom odlukom, odobrava, u skladu sa specifičnostima i mogućnostima toga studija i studijskog programa, izostanak studenta sportaša s nastave (predavanja, seminara i vježbi).

(3) Izostanak studenta sportaša s nastave (predavanja, seminara i vježbi), u smislu prethodnog stavka, može iznositi najviše do 50 posto ukupnog fonda nastavnih sati.

(4) U slučaju iz prethodnog stavka, predmetni nastavnik može od studenta tražiti nadoknadu u vidu dodatnih studentskih obveza, a u tu mu svrhu omogućiti kompenzaciju propuštene nastave kroz konzultacije i mentorski rad sa studentom.

**Polaganje kolokvija i ispita izvan redovitih ispitnih termina**

**Članak 8.**

U slučaju opravdanih i dokumentiranih razloga, a u skladu sa specifičnostima izvedbe pojedinog studijskog programa, studentu-kategoriziranom sportašu mogu se, u dogovoru s pročelnikom Odjela i predmetnim nastavnikom, prilagoditi termini i način polaganja ispita i i izvan ispitnih rokova.

**Upis studenta sportaša u više godine studija**

**Članak 9.**

(1) Upis u višu godinu studija obavlja se na temelju ispunjavanja uvjeta za upis što ih, uz suglasnost Senata Sveučilišta, donose stručna vijeća odjela.

(2) Studentu sportašu stručno vijeće Odjela studija koji je student sportaš upisao, može, sukladno specifičnosti studijskog programa, odobriti upsi u višu godinu, ako je stekao 20 posto manje ECTS bodova od onoga koji je propisan studijskim programom i hodogramom studija.

**Mentor za studente sportaše**

**Članak 10.**

Ukoliko postoji interes studenta sportaša, Stručno vijeće Odjela koji izvodi studij koji je student sportaš upisao, osigurava mentora koji mu pomaže tijekom studija, prati studentov rad i postignuća.

**Mogućnost učenja na daljinu (e – učenje)**

**Članak 11.**

(1) Na temelju dogovora s nositeljem kolegija i mogućnosti raspoloživih predmeta za e-učenje, stučno vijeće Odjela može prilagoditi komunikaciju sa studentom sportašem vezano uz nastavu i obveze u predmetu pomoću sustava e-učenje.

(2) Odobrenje se temelji na suglasnosti i obrazloženom pisanom izvješću predmetnog nastavnika o mogućnostima kombiniranja klasičnog oblika izvođenja nastave i učenja na daljinu .

**Mirovanja obveza studenta sportaša**

**Članak 12.**

(1) Student sportaš ima pravo na mirovanje obveza zbog ispunjavanja opravdanih sportskih obveza (npr. pripreme i nastupi na natjecanjima visokog međunarodnog značaja – Olimpijske igre ili drugo važno međunarodno natjecanje, ili pripreme i nastupi na natjecanjima nacionalnog značaja, a koji su osnova za kategorizaciju sportaša).

(2) Mirovanje obveza može biti odobreno u trajanju od najviše jedne akademske godine.

**Mobilnost studenta sportaša**

**Članak 13.**

Uvjeti za mobilnost studenata sportaša koji radi nastavka sportske karijere mijenja mjesto studija, uredit će se posebnim ugovorom između Sveučilišta, studenta sportaša i drugog visokog učilišta.

**Posebni uvjeti i podrška studentu kategoriziranom sportašu i studentu sportašu**

**Članak 14**.

(1) Sukladno *Pravilniku o uvjetima i načinu ostvarivanja prava redovitih studenata na subvencionirano stanovanje*, resorno ministarstvo može posebnim odlukama, uz prethodno mišljenje Središnjega državnog ureda za sport, dodijeliti mjesta u studentskim domovima i u slobodnim kapacitetima učeničkih domova redovitim studentima sportašima od I. do IV. kategorije uz uvjet da su prijavljeni na natječaj za smještaj u studentski dom u natječajnome roku.

(2) Student kategorizirani sportaš i student sportaš ostvaruje i pravo na sportsku stipendiju ukoliko udovoljava ostalim kriterijima potrebnim za dodjelu stipendija.

**Obveze studenta sportaša**

**Članak 15.**

(1) Student sportaš dužan je predstavljati Sveučilište na službenim studentskim sportskim natjecanjima ako je sport u programu Hrvatskog akademskog sportskog saveza, Europske sveučilišne sportske asocijacije ( EUSA ) i Svjetske sveučilišne sportske federacije ( FISU ), te u promotivnim, humanitarnim i sličnim aktivnostima Sveučilišta.

(2) Sveučilište će ograničiti/smanjiti ili ukinuti prava iz ovog Pravilnika studentu sportašu koji bez opravdanoga razloga odbije zahtjev Sveučilišta za sudjelovanje u određenom programu.

**Prestanak statusa studenta sportaša**

**Članak 16.**

(1) Ako student sportaš izgubi status studenta sportaša u smislu članka 2. ovoga Pravilnika, stručno vijeće Odjela će na pisani prijedlog pročelnika Odjela odrediti način i uvjete daljnjega tijeka njegova studiranja.

(2) Prestanak statusa studenta sportaša znači prestanak primjene posebnih uvjeta i odredbi ovog Pravilnika.

**Članak 17.**

U slučaju prekida sportske karijere, o prekidu sportske karijere student sportaš dužan je obavijestiti Odjel studija koji je upisao.

**Prijelazne i završne odredbe**

**Članak 18.**

Radi što uspješnijega ostvarivanja prava studenta sportaša, Sveučilište surađuje s Centrom za tjelovježbu i studentski sport, Sportskim akademskim savezom Sveučilišta u Zadru, Hrvatskim olimpijskim odborom, Hrvatskim akademskim sportskim savezom, Hrvatskim paraolimpijskim odborom, Hrvatskim savezom gluhih i ostalim nadležnim tijelima i organizacijama jedinica regionalne i lokalne uprave i samouprave.

**Članak 19.**

Ovaj Pravilnik stupa na snagu danom donošenja.

KLASA: 012-01/18-02/08

URBROJ: 2198-1-79-06-18-01

Rektorica

prof. dr. sc. Dijana Vican